  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Нырысетӥ удмурт нылкышно кылбурчи, Удмуртиысь дано эмъясь Акилина Векшина (Ашальчи Оки) вордскем дырысен 125 ар тырмонлы сӥзем конвертъёс вуизы элькунысь почта ёзэтъёсы. 15-тӥ куарусёнэ Калыкъёслэн эшъяськон юртазы конверт вылэ нимысьтыз штемпель пуктон ужрад ортчытӥзы. Со сярысь улосвыл тӧролэн но кивалтэтлэн пресс-службазы ивортӥз. Оглом 200 сюрс конверт поттэмын. « Удмуртиын со нырысетӥез нылкышно кылбуретэ сюрес усьтӥз. Аслаз кылбуръёсыныз но прозаеныз Удмуртиез данэ поттӥз. Акилина Григорьевна кылбурчи гинэ ӧй вал, со элькунысьтымы дано эмъясь но. Быдӟым Атыкай ож аръёсы фронтысь эмчи-хирург ожгарчиосмылэсь улонзэс утиз. Тодэ ваён конверт кылбурчилы но эмчилы удмурт литературае но эм удысэ ватсэтэз понна тау каронмы луоз, солэсь кылёссэ сюлэмъёсамы мед утёз » Лариса Буранова, Кун Думаын Удмуртилэсь депутат Россиысь почталэн улосвыл управлениезлэн кивалтӥсезлэн воштӥсез Игорь Хлебников пусйиз, Агальчи Окилы сӥзем конверт филателистъёс но Удмуртиысь улӥсьёс понна дуно басьтон луоз. Конверт вылын Ашальчи Окилэн Удмуртиысь суредасен Денис Никоновен быдэстэм портретэз возьматэмын. Тодэ вайытом, сыӵе ик суредэз Ижкарысь вить этажъем улон юрт вылэ пуктӥзы. Конвертэн ӵош вошъяно нуналэн нимысьтыз штемпель но поттӥзы, со вылын «Гордость Удмуртии» гожтэмын. Сое почталэн Ижкарысь валтӥсь ёзэтаз (Киров нимо ульча, 116) пуктыны луоз. Тодэ вайытом, 2023-тӥ арын Кузебай Гердлэн 125 ар тырмонэзлы конверт но нимысьтыз штемпель поттӥзы. Вордӥськем нуналаз штемпелез сӥй-дано пуктон ужрад ортчытӥзы. Тегъёс: Удмуртия АшальчиОки почта тодынвозён  